b"\n_START_ARTICLE_\nXavier Pons i Puigdollers\n_START_SECTION_\nTraject\xc3\xb2ria esportiva\n_START_PARAGRAPH_\nPons va comen\xc3\xa7ar la seva carrera esportiva competint en enduro, modalitat motociclista en la qual aconsegu\xc3\xad diversos \xc3\xa8xits entre els anys 1998 i 2001. El 2002 Pons va saltar al m\xc3\xb3n de les competicions de ral\xc2\xb7lis i el 2003 va debutar per primer cop al Campionat Mundial de Ral\xc2\xb7lis, disputant el Ral\xc2\xb7li de Su\xc3\xa8cia. El 2004 va disputar set proves del campionat i va aconseguir puntuar al Ral\xc2\xb7li d'Austr\xc3\xa0lia, on va quedar sis\xc3\xa8. El 2005 va puntuar al Tour de C\xc3\xb2rsega i va quedar quart al Ral\xc2\xb7li de Catalunya, quedant 16\xc3\xa8 en la classificaci\xc3\xb3 de l'any 2005 amb 7 punts._NEWLINE_En l'edici\xc3\xb3 del 2006, Pons va signar per l'equip Kronos Total Citro\xc3\xabn, sent company d'equip del campi\xc3\xb3 mundial S\xc3\xa9bastien Loeb. Per\xc3\xb2 despr\xc3\xa9s del Ral\xc2\xb7li d'Alemanya el seu equip va decidir substituir-lo per Daniel Sordo com a segon conductor de l'equip, ja que Pons nom\xc3\xa9s portava 11 punts i Citro\xc3\xabn necessitava guanyar punts per tal de tenir possibilitats al t\xc3\xadtol de marques. Pons va tenir una altra oportunitat per tornar a ocupar el lloc de segon conductor quan S\xc3\xa9bastien Loeb va patir un accident i no va poder competir al Ral\xc2\xb7li de Turquia, per\xc3\xb2 l'equip Kronos va llogar Colin McRae per substituir-lo. Tot i aix\xc3\xad va quedar quart al Ral\xc2\xb7li de Turquia i a continuaci\xc3\xb3 va ser altre cop seleccionat com a segon conductor de la marca, acabant quart al Ral\xc2\xb7li d'Austr\xc3\xa0lia, al Ral\xc2\xb7li de Nova Zelanda i cinqu\xc3\xa8 al Ral\xc2\xb7li de Gal\xc2\xb7les. Amb 32 punts va quedar set\xc3\xa8 en la classificaci\xc3\xb3 del Campionat Mundial de Ral\xc2\xb7lis del 2006._NEWLINE_El millor resultat en un ral\xc2\xb7li del campionat mundial que ha aconseguit Pons \xc3\xa9s quedar quart, tot i que ho ha aconseguit cinc vegades: al Ral\xc2\xb7li de Catalunya el 2005 i al Ral\xc2\xb7li de Sardenya, el Ral\xc2\xb7li de Turquia, el Ral\xc2\xb7li d'Austr\xc3\xa0lia i al Ral\xc2\xb7li de Nova Zelanda el 2006."